ROZHODNUTIE KOMISIE
z 11. marca 2009
o výnimkách z určitých ustanovení nariadenia Európskeho parlamentu a Rady (ES) č. 117/2008, ktorým sa zriaďuje spoločný rámec pre registre ekonomických subjektov na štatistické účely
[oznámené pod číslom K(2009) 1568]
(Iba anglické, dánske, estónske, francúzske, grécke, holandské, litovské, lotyšské, maltské, nemecké, poľské a slovenské znenie je autentické)
(Text s významom pre EHP)
(2009/252/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 177/2008 (1) z 20. februára 2008, ktorým sa zriaďuje spoločný rámec pre registre ekonomických subjektov na štatistické účely a zrušuje nariadenie Rady (EHS) č. 2186/93, a najmä na jeho článok 14,
so zreteľom na žiadosti predložené Belgickým kráľovstvom, Dánskym kráľovstvom, Nemeckou spolkovou republikou, Estónskou republikou, Írskom, Gréckou republikou, Francúzskou republikou, Lotyškou republikou, Litovskou republikou, Luxemburským veľkovojvodstvom, Maltskou republikou, Holandským kráľovstvom, Rakúskou republikou, Poľskou republikou a Slovenskou republikou,
keďže:
(1)
Nariadením (ES) č. 177/2008 sa vytvoril nový spoločný rámec pre registre ekonomických subjektov využívané výlučne na štatistické účely s cieľom zabezpečiť, aby sa registre ekonomických subjektov naďalej rozvíjali v harmonizovanom rámci.
(2)
V článku 14 nariadenia (ES) č. 177/2008 sa stanovuje, že keď si registre ekonomických subjektov vyžadujú významnejšie prepracovanie, Komisia môže členskému štátu na požiadanie udeliť výnimku na prechodné obdobie najdlhšie do 25. marca 2010. Pre poľnohospodárstvo, lesníctvo a rybolov, verejnú správu a obranu a povinné sociálne zabezpečenie a pre doplnkové ukazovatele týkajúce sa skupín podnikov môže Komisia na požiadanie členského štátu udeliť výnimku na prechodné obdobie najdlhšie do 25. marca 2013.
(3)
Niektoré členské štáty požiadali o udelenie takejto výnimky.
(4)
Tieto výnimky treba povoliť, pretože požiadavky členských štátov vychádzajú z oprávnenej potreby ďalšieho prispôsobenia ich vnútroštátnych štatistických systémov,
PRIJALA TOTO ROZHODNUTIE:
Článok 1
Členským štátom uvedeným v prílohe sa týmto udeľujú výnimky na základe podmienok a obmedzení v nej stanovených s cieľom umožniť týmto členským štátom, aby svoje príslušné vnútroštátne štatistické systémy uviedli do súladu s nariadením (ES) č. 177/2008.
Článok 2
Toto rozhodnutie je určené Belgickému kráľovstvu, Dánskemu kráľovstvu, Nemeckej spolkovej republike, Estónskej republike, Írsku, Gréckej republike, Francúzskej republike, Lotyšskej republike, Litovskej republike, Luxemburskému veľkovojvodstvu, Maltskej republike, Holandskému kráľovstvu, Rakúskej republike, Poľskej republike a Slovenskej republike.
V Bruseli 11. marca 2009